Zondo berus by Zuma se paroolAdjunkhoofregter Raymond Zondo. Foto: Itumeleng English/African News Agency (ANA) Die Zondo-kommissie van ondersoek na staatskaping berus daarby dat oudpres. Jacob Zuma mediese parool toegestaan is en sal dit nié in ’n hof betwis nie. Die burgerregteorganisasie AfriForum en die DA het albei reeds afsonderlike aansoeke by die Gautengse hooggeregshof ingedien om Zuma se parool te laat hersien en ter syde te stel nadat die oudpresident begin vandeesmaand vrygelaat is. Die sekretaris van die kommissie, Itumeleng Mosala, sê nou die kommissie sal aan geen van dié verrigtinge deelneem nie, al word die kommissie in albei aansoeke as respondent genoem. “Die kommissie het die staatsprokureur opdrag gegee om ’n kennisgewing aan die griffier van die hof en ander partye te lewer dat die kommissie hom by die hof se besluit sal berus. “Die kommissie is in hierdie stadium daarop gefokus om sy werk en sy verslag af te handel,” lui ’n verklaring Woensdag. Zuma is in Julie tot 15 maande tronkstraf gevonnis vir minagting van die hof nadat hy geweier het om voor die Zondo-kommissie te verskyn. Die oudpresident het hom in Julie aan die polisie oorgegee en skaars ’n maand lank tronkstraf uitgedien voor hy in die hospitaal opgeneem en later op mediese parool vrygelaat is. Die DA glo Arthur Fraser, kommissaris van die departement van korrektiewe dienste (DKD), se goedkeuring van Zuma se vrylating op mediese parool was onwettig, aangesien die adviesraad vir mediese parool aanvanklik die aansoek afgekeur het. Volgens die opposisieparty voldoen Zuma se vrylating boonop nie aan die tersaaklike wetgewing nie. AfriForum voer op sy beurt aan Zuma se vrylating is ’n duidelike geval van magsmisbruik deur die regering op grond van ’n persoon se politieke posisie. “Dit is ook vir ons duidelik dat die toepaslike wetsvoorskrifte om iemand op mediese parool vry te laat nié nagekom is nie. Ons vra dus in ons aansoek dat die besluit om Zuma op mediese parool vry te laat, omgekeer moet word,” het Ernst Roets, hoof van beleid en aksie by AfriForum, gesê.